Kom gesels saam oor gasvryheid
Gepubliseer op 09 Junie 2020
Gasvryheid is een van ons kosbare waardes. In hierdie ongekende tye wat ons beleef rondom die pandemie en inperking is ons so bewus daarvan dat veral die gasvryheidsbedryf in groot onsekerheid gedompel is, wat natuurlik ook ons as gemeente raak.
Ons wil graag almal van Helderberg Gemeente wat op een of ander manier in die gasvryheidsbedryf betrokke is, nooi na 'n ZOOM-geleentheid op Woensdag, 17 Junie om 09:00. Ons wil na mekaar luister, saam dink en bid oor hoe ons vir mekaar daar kan wees.
Whatsapp vir Helderberg
Helderberg Gemeente het 'n Whatsapp-nommer: 063 920 6580. Hierdie is slegs nog 'n manier om te kommunikeer en te sê ons is hier vir jou. Dit vervang nie die webblad, e-nuusbrief, Facebook en die res van die mediums nie. Ons sal skakels oor inligting daarop plaas en as 'n "broadcast" uitstuur. Dit beteken jy kry inligting op die groep, maar kan nie terug antwoord nie.
Elke groep sal slegs daardie inligting kry. Kliek op een van die skakels hieronder vir jou groep, dan word jy outomaties opgesit. Hier is die groepe:>>
Lees verder: Whatsapp vir Helderberg
Geloofskeuses in hierdie moeilike tyd
Gepubliseer op 08 Junie 2020
In 2 Konings 4:1-5 lees ons van die arm weduwee wat na Elisa gekom het en haar nood by hom beklae dat haar man dood is en dat sy geen geld het om die skuldeiser te betaal nie wat haar twee seuns wil kom vat en as slawe wil verkoop. Elisa het toe gesê dat sy die kan met olie in haar huis moet neem en alle kanne wat sy het of kan kry, moet volmaak met daardie olie. Ons lees in vers 5: "Sy het gedoen soos hy gesê het ………" Ons weet dat die olie aangehou vloei het totdat daar nie meer kanne was om te vul nie. Wonderlik is haar optrede dat sy nie met Elisa geredeneer het en vrae gevra het nie, maar dadelik aanvaar het dat hy die waarheid praat en dat dit so sal gebeur. Dit was dan ook 'n volkome uitkoms vir haar en haar twee seuns. In vers 7 het sy na Elisa terug gegaan en hom vertel. Hy het vir haar gesê dat sy die olie moet gaan verkoop en haar skuld betaal, en dat sy en haar seuns van die res kan lewe. Sy was onmiddellik gehoorsaam aan die man van God, en sy voer sy opdrag volledig uit. Sy (ver)wag nog verder op hom omdat sy teruggaan en aan hom rapporteer. Daar is volkome gehoorsaamheid. Haar optrede beteken soveel vir haarself en vir haar huis (genoeg olie), sy kon haar twee kinders behou (hulle is vry), en sy kon aan ander olie verskaf (diens aan die medemens) wat dit weer verder kon gebruik.>>
Lees verder: Geloofskeuses in hierdie moeilike tyd
Huiskerk – Sondag 7 Junie
Gepubliseer op 05 Junie 2020
Hierdie Sondag begin ons met 'n kort reeks oor die Psalms. Die Psalms is liedere wat ontstaan het nie op grond van die feit dat dit groot literêre werke was nie. Hierdie gedigte wat liedere geword het, was eenvoudig die manier hoe emosies kon uit. Daarom sien ons daar is verskillende tipe Psalms, lofpsalms, eer- of wysheidspsalms, koning Psalms, klagpsalms en nog baie ander, selfs HAAT/Wraak Psalms.
God laat toe dat hierdie skat van menslike egte emosies opgeneem word, sodat ek en jy eenvoudig sonder angs dat God ons gaan wegjaag, ons emosies voor Hom kan blootlê. God wat ons harte ken stel nie belang in die regte antwoord nie, maar die eerlike antwoord. Ons begin hierdie Sondag met 'n Lofpsalm, Psalm 84 – Kom loof die Here saam met ons hierdie Sondag.
Kliek hier vir aktwiteite wat die kinders kan doen, gedurende die nuwe reeks.
Deurkollekte gaan vir Walemera Projek.
"Charity begins at home", sê 'n familielid en amptelike mede-lidmaat nou-die-dag, na die kansellasie van haar bydrae aan Helderberg Gemeente.
Dit is nie nuus dat die Gemeente se inkomste onder druk is nie. Om uitgawes te dek sluit die huidige begroting 'n optimistiese verhoging van lidmaatbydraes van 20% in. In 'n Covid-19 wêreld lyk hierdie veral optimisties. Ons betwyfel glad nie God se vermoë om in ons behoeftes te voorsien nie, maar glo ook dat ons ons deel hier moet doen. Aangesien "charity begins at home" 'n algemene gevoel blyk te wees, doen ons aan die hand om die "home" te vergroot. Dit kan slegs bereik word as ons na mekaar uitreik en 'n meer inklusiewe, deelnemende gemeenskap van lidmate word.
Dus die uitdaging: die Rentmeesterspan soek 50 vrywilligers wat hulself bereid sal verklaar om die mede-lidmate in hul onmiddellike omgewing te leer ken en te ondersteun by wyse van 'n groet en 'n gebed. Ons verskaf vir jou die name en adresse van mede-lidmate in jou buurt en jy maak 'n bietjie kontak – 'n groet en 'n gebed, op jou eie manier, op jou eie tyd.